CELEX: 32014R1327
Language: lt
Date: 2014-12-12 00:00:00
Title: 2014 m. gruodžio 12 d. Komisijos reglamentas (ES) Nr. 1327/2014, kuriuo dėl didžiausios leidžiamosios policiklinių aromatinių angliavandenilių (PAA) koncentracijos tradiciniu būdu rūkytoje mėsoje bei mėsos produktuose ir tradiciniu būdu rūkytoje žuvyje bei žuvininkystės produktuose nustatymo iš dalies keičiamas Reglamentas (EB) Nr. 1881/2006  Tekstas svarbus EEE

13.12.2014   
            
            
               LT
            
            
               Europos Sąjungos oficialusis leidinys
            
            
               L 358/13
            
         KOMISIJOS REGLAMENTAS (ES) Nr. 1327/2014
   2014 m. gruodžio 12 d.
   kuriuo dėl didžiausios leidžiamosios policiklinių aromatinių angliavandenilių (PAA) koncentracijos tradiciniu būdu rūkytoje mėsoje bei mėsos produktuose ir tradiciniu būdu rūkytoje žuvyje bei žuvininkystės produktuose nustatymo iš dalies keičiamas Reglamentas (EB) Nr. 1881/2006
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
   kadangi:
   
               (1)
            
            
               Komisijos reglamente (EB) Nr. 1881/2006 (2) tradiciniu būdu rūkytai mėsai bei mėsos produktams ir tradiciniu būdu rūkytai žuviai bei žuvininkystės produktams nustatyta didžiausia leidžiamoji policiklinių aromatinių angliavandenilių (PAA) koncentracija;
            
         
               (2)
            
            
               remiantis tuo reglamentu, didžiausia leidžiamoji PAA koncentracija privalo būti saugi ir tokia maža, kokia racionaliai įmanoma, vadovaujantis gera gamybos ir žemės ūkio/žuvininkystės praktika. 2011 m. duomenys apie rūkytą žuvį ir rūkytą mėsą parodė, kad įmanoma užtikrinti mažesnę didžiausią leidžiamąją koncentraciją. Nepaisant to, kai kuriais atvejais buvo būtina modifikuoti dabartinę rūkymo technologiją. Todėl prieš pradedant taikyti mažesnę didžiausią leidžiamąją koncentraciją, nustatytą tradiciniu būdu rūkytai mėsai bei mėsos produktams ir tradiciniu būdu rūkytai žuviai bei žuvininkystės produktams, buvo nustatytas trejų metų pereinamasis laikotarpis nuo 2014 m. rugsėjo 1 d.;
            
         
               (3)
            
            
               tačiau naujausi duomenys rodo, kad, nepaisant kaip įmanoma plačiai taikomos geros rūkymo praktikos, tam tikrais tradiciniu būdu rūkytos mėsos bei mėsos produktų ir tradiciniu būdu rūkytos žuvies bei žuvininkystės produktų atvejais keliose valstybėse narėse neįmanoma užtikrinti mažesnės PAA koncentracijos, nes šiais atvejais rūkymo praktikos neįmanoma pakeisti nesukėlus didelių organoleptinių maisto produktų savybių pokyčių. Dėl to tokie tradiciniu būdu rūkyti produktai išnyktų iš rinkos, o daug mažųjų ir vidutinių įmonių (MVĮ) užsidarytų;
            
         
               (4)
            
            
               todėl tikslinga trejiems metams nustatyti vietoje gaminamai ir suvartojamai tradiciniu būdu rūkytai mėsai bei mėsos produktams ir (arba) žuviai bei žuvininkystės produktams skirtą nuostatą, leidžiančią tam tikroms valstybėms narėms nukrypti nuo reikalavimo nuo 2014 m. rugsėjo 1 d. taikyti mažesnę didžiausią leidžiamąją PAA koncentraciją. Tiems rūkytiems produktams turėtų būti toliau taikoma dabartinė didžiausioji leidžiamoji koncentracija. Ši nukrypti leidžianti nuostata turėtų būti taikoma bendrai visai mėsai bei mėsos produktams ir (arba) žuviai bei žuvininkystės produktams, nenurodant jokių konkrečių maisto produktų pavadinimų;
            
         
               (5)
            
            
               atitinkamos valstybės narės turėtų toliau stebėti tuose produktuose esančius PAA ir rengti programas, kad, kai įmanoma, būtų diegiama gera rūkymo praktika;
            
         
               (6)
            
            
               per trejus metus nuo šio reglamento taikymo pradžios turėtų būti pakartotinai įvertinta padėtis, remiantis visa turima informacija; po šio vertinimo galėtų būti parengtas siauresnis ir išsamesnis tradiciniu būdu rūkytos mėsos bei mėsos produktų ir žuvies bei žuvininkystės produktų sąrašas ir tada jų vietos gamybai bei vartojimui galėtų būti taikoma neterminuota leidžianti nukrypti nuostata;
            
         
               (7)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1881/2006 dalinis pakeitimas
   Reglamento (EB) Nr. 1881/2006 7 straipsnis papildomas 6 ir 7 dalimis:
   
      „6.   Nukrypstant nuo 1 straipsnio, Airija, Ispanija, Kroatija, Kipras, Latvija, Lenkija, Portugalija, Rumunija, Slovakija, Suomija, Švedija ir Jungtinė Karalystė gali leisti pateikti rinkai tradiciniu būdu rūkytą mėsą ir rūkytos mėsos produktus, kurie buvo rūkyti jų teritorijoje ir kurie skirti vartoti jų teritorijoje, kai juose esančių PAA koncentracija yra didesnė nei nustatytoji priedo 6.1.4 punkte, su sąlyga, kad tie produktai atitinka didžiausią leidžiamąją koncentraciją, taikomą iki 2014 m. rugsėjo 1 d., t. y. 5,0 μg/kg (benzo(a)pirenui) ir 30,0 μg/kg (benzo(a)pireno, benzo(a)antraceno, benzo(b)fluoranteno ir chrizeno sumai).
      Atitinkamos valstybės narės toliau stebi tradiciniu būdu rūkytoje mėsoje ir rūkytos mėsos produktuose esančius PAA ir rengia programas, kad, kai įmanoma, būtų diegiama gera rūkymo praktika, tokiu mastu, kuris yra ekonomiškai įmanomas ir kuris leidžia neprarasti šiems produktams būdingų organoleptinių savybių.
      Per trejus metus nuo šio reglamento taikymo pradžios padėtis pakartotinai įvertinama remiantis visa turima informacija, siekiant sudaryti rūkytos mėsos ir rūkytos mėsos produktų sąrašą ir jų vietos gamybai bei vartojimui toliau taikoma neterminuota leidžianti nukrypti nuostata.
      7.   Nukrypstant nuo 1 straipsnio, Airija, Latvija, Rumunija, Suomija, Švedija ir Jungtinė Karalystė gali leisti pateikti rinkai tradiciniu būdu rūkytą žuvį ir rūkytus žuvininkystės produktus, kurie buvo rūkyti jų teritorijoje ir kurie skirti vartoti jų teritorijoje, kai juose esančių PAA koncentracija yra didesnė nei nustatytoji priedo 6.1.5 punkte, su sąlyga, kad šie rūkyti produktai atitinka didžiausią leidžiamąją koncentraciją, taikomą iki 2014 m. rugsėjo 1 d., t. y. 5,0 μg/kg (benzo(a)pirenui) ir 30,0 μg/kg (benzo(a)pireno, benzo(a)antraceno, benzo(b)fluoranteno ir chrizeno sumai).
      Šios valstybės narės toliau stebi tradiciniu būdu rūkytoje žuvyje ir rūkytuose žuvininkystės produktuose esančius PAA ir rengia programas, kad, kai įmanoma, būtų diegiama gera rūkymo praktika, tokiu mastu, kuris yra ekonomiškai įmanomas ir kuris leidžia neprarasti šiems produktams būdingų organoleptinių savybių.
      Per trejus metus nuo šio reglamento taikymo pradžios padėtis pakartotinai įvertinama remiantis visa turima informacija, siekiant sudaryti rūkytos žuvies ir rūkytos mėsos produktų sąrašą ir jų vietos gamybai bei vartojimui toliau taikoma neterminuota leidžianti nukrypti nuostata.“
   
   2 straipsnis
   Įsigaliojimas ir taikymas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. rugsėjo 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gruodžio 12 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 37, 1993 2 13, p. 1.
   
      (2)  2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).